**Н А Ц Р Т**

**ЗАКОН О СОЛИДАРНОМ ПРЕДУЗЕТНИШТВУ**

**Предмет закона**

**Члан 1.**

Овим законом уређује се појам, циљеви, начела и област деловања солидарног предузетништва, правни положај, права и обавезе субјеката који обављају делатност са статусом солидарног предузетништва, услови за стицање и престанак статуса солидарног предузетништва, појам друштвено осетљивих група, подстицање развоја солидарног предузетништва и подршка друштвено осетљивим групама, регистрација статуса солидарног предузетништва, извештавање, надзор и друга питања од значаја за солидарно предузетништво у Републици Србији.

Појмови употребљени у овом закону у граматичком мушком роду, подразумевају природни мушки и женски род лица на које се односе.

**Циљ закона**

**Члан 2.**

Циљ овог закона је стварање повољног пословног окружења за развој солидарног предузетништва, развијање свести о значају солидарне економије и солидарног предузетништва и задовољење идентификованих друштвених потреба.

**Значење појмова**

**Члан 3.**

Поједини појмови употребљени у овом закону имају следеће значење:

**1) солидарна економија** јесте економија чији је превасходни циљ остварење користи за ширу друштвену заједницу и друштвене осетљиве групе, а не стицање добити;

**2) солидарно предузетништво** јесте обављање делатности од општег интереса, ради стварања нових и иновативних могућности за решавање друштвених проблема, проблема појединаца или друштвено осетљивих група и спречавања настајања и отклањања последица социјалне искључености, јачања друштвене кохезије и решавања других проблема у локалним заједницама и друштву у целини;

**3) друштвено осетљиве групе** јесу групе грађана којима је потребна додатна системска подршка како би се могле равноправно укључити у животне токове заједнице;

**4) радна интеграција** јесте рад са радно способним припадницима друштвено осетљивих група на њиховом образовању и оспособљавању за рад, као и запошљавање и други начини њиховог радног ангажовања;

**5) социјалне иновације** јесу нове технологије, производи, услуге, модели организовања, начини рада који подмирују друштвене потребе, са циљем проналажења решења за друштвене проблеме препознавањем и пружањем нових услуга које побољшавају квалитет живота појединаца и заједница, идентификацијом и спровођењем процеса интеграције на тржиште рада, новим вештинама, новим радним местима, новима облицима учешћа и свим другим начинима који доприносе побољшању положаја појединца у друштву;

**6) субјект солидарног предузетништва** јесте предузетник или правно лице које је стекло статус солидарног предузетништва;

**7) предузетник** јесте физичко лице регистровано за обављање делатности у циљу стицања добити, које по свом правном положају може испунити услове који су овим законом прописани за стицање статуса солидарног предузетништва;

8) **привредни субјект** јесте домаће правно лице регистровано за обављање делатности у циљу стицања добити, а нарочито привредно друштво, задруга и друго правно лице, које по свом правном положају може испунити услове који су овим законом прописани за стицање статуса солидарног предузетништва;

**9) субјект цивилног** **сектора** јесте домаће правно лице које није основано у циљу стицања добити, а нарочито удружење, удружење у области спорта, фондација и друго правно лице, које по свом правном положају може испунити услове који су овим законом прописани за стицање статуса солидарног предузетништва.

**Начела**

**Члан 4.**

Развој и пословање у области солидарног предузетништва заснива се на следећим начелима:

1) **начелом транспарентности**, које подразумева да је субјект солидарног предузетништва дужан да учини доступним јавности своја општа акта, планске документе којим планира реализацију своје друштвене улоге (пословне, односно средњорочне планове), извештаје које сачињава у складу са овим законом, као и друге информације у вези са својим пословањем и начином реализације своје друштвене улоге, док су органи државне управе, покрајинске и локалне самоуправе/органи државне управе и остали органи јавне управе дужни да учине доступним јавности планска документа и опште и појединачне акте које доносе у вези са подстицајима солидарном предузетништву;

2) **начелом одговорности**, које подразумева да статус солидарног предузетништва претпоставља повећану одговорност за реализацију друштвене улоге коју субјект солидарног предузетништва има у складу са овим законом, укључујући и ограничења у погледу располагања са добити и имовином;

3) **начелом одрживог раста и развоја**, које подразумева да се солидарно предузетништво и подстицаји солидарном предузетништву планирају и реализују узимајући у обзир захтеве заштите животне средине, борбе против климатских промена, ублажавања ефеката климатских промена и прилагођавања климатским променама, спречавања прекомерног коришћења природних ресурса, повећања енергетске ефикасности и искоришћавања обновљивих извора енергије и смањења емисија гасова са ефектом "стаклене баште", њихове ефекте на друштво, посебно на локалне заједнице, њихов развој и посебности, осетљиве категорије становништва, родну равноправност, као и борбе против сиромаштва;

4) **начелом партнерства и синергијског деловања** јавног, приватног и цивилног сектора, које подразумева да се развој солидарног предузетништва и промовисање солидарне економије, врши на свим тим нивоима, као и да се јавне политике у области солидарне економије и солидарног предузетништва доносе и реализују партнерски.

**Друштвена улога солидарног предузетништва**

**Члан 5.**

Солидарно предузетништво је усмерено на решавање друштвених проблема, у циљу повећања социјалне кохезије и развоја друштва.

Солидарно предузетништво јесте пословање у коме се остварена добит улаже у интеграцију друштвено осетљивих група, заштиту животне средине, рурални развој, образовање, културу, социјалне иновације и друге области од ширег друштвеног интереса.

Солидарно предузетништво се нарочито остварује кроз:

1) производњу добара и пружање услуга (социјалних, образовних, здравствених и др.), у складу са овим законом;

2) радну интеграцију, у складу са овим законом;

3) пословање које доприноси одрживом развоју девастираних подручја и локалних заједница;

4) пословање којим се решавају проблеми у другим областима од општег интереса.

**Припадници друштвено осетљивих група**

**Члан 6.**

Припадницима друштвено осетљивих група у смислу овог закона, сматрају се лица која се налазе у систему социјалне заштите, теже запошљива незапослена лица у складу са прописима из области запошљавања и остала теже запошљива лица из посебно осетљивих категорија, као и припадници других осетљивих друштвених група одређених законом.

**Области деловања**

**Члан 7.**

Субјект солидарног предузетништва обавља послове у различитим областима којима се доприноси остварењу друштвене улоге солидарног предузетништва, а нарочито обавља делатности којима се омогућава остварење социјалне, културне, економске и радне укључености припадника друштвено осетљивих група и задовољење њихових других специфичних потреба, као и остварење других идентификованих општих интереса унутар локалне заједнице и на републичком нивоу.

**Услови за стицање статуса солидарног предузетништва**

**Члан 8.**

Статус солидарног предузетништва у складу са овим законом може стећи:

1) предузетник који води пословне књиге у складу са прописима о рачуноводству, односно предузетник који није паушално опорезован и који је својом изјавом прихватио да:

- остварује једну или више друштвених улога у складу са чланом 5. овог закона;

- послује у једној или више области у складу са чланом 7. овог закона;

- расподељује добит у складу са ограничењем прописаним чланом 11. овог закона

- је обвезник извештавања у складу са чланом 13. овог закона;

2) привредни субјект који је својим актом прихватио да:

- остварује једну или више друштвених улога, у складу са чланом 5. овог закона;

- послује у једној или више области, у складу са чланом 7. овог закона;

- расподељује добит у складу са ограничењем прописаним чланом 11. овог закона;

- управљање врши у складу са ограничењем прописаним чланом 12. овог закона;

- је обвезник извештавања у складу са чланом 13. овог закона.

3) субјект цивилног сектора који је регистрован за обављање привредне делатности и који је својим актом прихватио да:

- остварује једну или више друштвених улога у складу са чланом 5. овог закона;

- послује у једној или више области у складу са чланом 7. овог закона;

- управљање врши у складу са ограничењем прописаним чланом 12. овог закона;

- је обвезник извештавања у складу са чланом 13. овог закона.

**Регистрација статуса солидарног предузетништва**

**Члан 9.**

Статус солидарног предузетништва стиче се на захтев субјекта из члана 8. овог закона, који се подноси регистру надлежном за његову регистрацију (у даљем тексту: Регистар), без испитивања његове друштвене улоге и области деловања у смислу овог закона.

Уз захтев за стицање статуса солидарног предузетништва:

1) предузетник прилаже изјаву сачињену у складу са чланом 8. став 1. тачка 1) овог закона;

2) привредни субјект прилаже оснивачки акт, статут или други општи акт, сачињен у складу са чланом 8. став 1. тачка 2) овог закона;

3) субјект цивилног сектора прилаже статут или други општи акт, сачињен у складу са чланом 8. став 1. тачка 3) овог закона.

**Имовина субјекта солидарног предузетништва**

**Члан 10.**

Субјект солидарног предузетништва за време свог трајања стиче и располаже имовином слободно, у складу са законом и својим општим актима.

Имовина субјекта солидарног предузетништва не може се делити његовим члановима, оснивачима, члановима органа, заступницима, запосленима или са њима повезаним лицима.

 Под повезаним лицима, у смислу овог закона, сматрају се лица која су као таква одређена законом којим се уређују привредна друштва.

Одредбе ст. 1. и 2. овог члана не односе се на давање пригодних примерених награда и накнада оправданих трошкова насталих остваривањем друштвене улоге из члана 5. овог закона (путни трошкови, дневнице, трошкови преноћишта и сл.), уговорене теретне обавезе и исплату зарада запослених.

За случај престанка субјекта солидарног предузетништва, оснивачким актом, статутом или другим општим актом, који тај субјект доноси у складу са законом или одлуком о ликвидацији, односно престанку тог субјекта, може се одредити да након измирења поверилаца прималац преостале имовине тог субјекта буде:

- у случају привредног субјекта било који субјект солидарног предузетништва, осим у случају задруге која за примаоца може одредити субјекта у складу са одредбама закона којим је уређен положај и рад задруга;

- у случају субјекта цивилног сектора искључиво други субјект цивилног сектора са статусом солидарног предузетништва.

Ако прималац имовине није наведен у складу са ставом 5. овог члана, преостала имовина постаје имовина Републике Србије, с тим да право коришћења те имовине припада јединици локалне самоуправе према седишту субјекта који престаје са радом и користи се за развој солидарног предузетништва.

У случају престанка статуса субјект солидарног предузетништва дужан је да преосталу имовину стечену за време трајања тог статуса и по основу тог статуса расподели у складу са ставом 5. овог члана.

Обавеза из ст. 5‒7. овог члана не односи се на предузетника.

**Расподела добити**

**Члан 11.**

Привредни субјект са статусом солидарног предузетништва има обавезу да најмање 50% добити:

1) реинвестира у интерне програме подршке друштвено осетљивим групама или у трошкове у вези са радним ангажовањем радно способних припадника друштвено осетљивих група, односно у програме активности усмерене на решавање проблема заједнице у областима деловања из члана 7. овог закона; и/или

2) донира другим правним или физичким лицима са статусом солидарног предузетништва за решавање проблема заједнице у областима деловања из члана 7. овог закона.

Предузетник са статусом солидарног предузетништва има све обавезе из става 1. овог члана, с тим што донирање средстава у складу са тачком 2) може извршити другом предузетнику или субјекту цивилног сектора са статусом солидарног предузетништва.

Субјект цивилног сектора са статусом солидарног предузетништва са добити коју остварује од регистроване привредне делатности поступа у складу са законом који уређује његов правни положај, а може је донирати искључиво другом субјекту цивилног сектора са статусом солидарног предузетништва за решавање проблема заједнице у областима деловања из члана 7. овог закона.

Субјект из ст. 1‒3. овог члана је дужан да сачини план реинвестирања добити.

За средства која се из остварене добити донирају другим правним или физичким лицима, субјект из ст. 1‒3. овог члана сачињава уговор са тим правним лицем, којим се утврђује намена тих средстава.

План реинвестирања из става 4. овог члана и уговор из става 5. овог члана објављује се у надлежном регистру, заједно са извештајем из члана 13. овог закона.

У случају престанка субјекта солидарног предузетништва и брисања статуса солидарног предузетништва преостала добит стечена за време трајања тог статуса и по основу тог статуса преноси се на други субјект солидарног предузетништва, у складу са ограничењем прописаним ставом 1. тачка 2) и ст. 2‒3. овог члана.

**Управљање у субјектима солидарног предузетништва**

**Члан 12.**

Управљање субјектом солидарног предузетништва уређује се оснивачким актом, статутом или другим општи актом, у складу са законом, тако да се обезбеди учешће у доношењу одлуке најмање једне трећине:

1) запослених радно способних припадника друштвено осетљивих група, ако се тај статус остварује по основу радне интеграције тих лица; или

2) корисника производа и услуга субјекта солидарног предузетништва, ако се тај статус остварује по основу пласмана производа и пружања услуга тим лицима; или

3) запослених, ако се тај статус остварује искључиво по основу пословања у конкретној области деловања из члана 7. овог закона.

Ако се статус остварује по више основа наведених ставу 1. овог члана, представници по сваком од тих основа се равномерно укључују у управљање субјектом солидарног предузетништва.

Обавеза из ст. 1. и 2. овог члана се не односи на предузетника.

**Обавеза извештавања о испуњавању друштвене улоге**

**Члан 13.**

Субјект солидарног предузетништва сачињава извештај о испуњавању друштвене улоге за период од две године, у складу са овим законом.

Извештај из става 1. овог члана садржи основне податке у вези са:

1) испуњавањем услова за пословање у статусу солидарног предузетништва, прописаних овим законом;

2) пословањем, односно активностима које су реализоване у складу са чланом 7. овог закона;

3) расподелом добити у складу са чланом 11. овог закона;

4) начином управљања у субјекту солидарног предузетништва, у складу са чланом 12. овог закона.

Саставни део извештаја из става 1. овог члана чине и програми реинвестирања и уговори о додели средстава из члана 11. став 4. и 5. овог закона, ако је у периоду извештавања распоређивана добит.

Извештај из става 1. овог члана подноси се надлежном регистру ради објаве, у року који је прописан за подношење годишњег финансијског извештаја.

Актом Владе на предлог тела из члана 20. овог закона ближе се уређује садржина и начин подношења извештаја из става 1. овог члана.

**Престанак статуса солидарног предузетништва**

**Члан 14.**

Статус солидарног предузетништва престаје брисањем тог статуса из Регистра на захтев субјекта солидарног предузетништва.

Привредни субјект и субјект цивилног сектора уз захтев из става 1. овог члана прилаже:

1) одлуку надлежног органа о престанку статуса солидарног предузетништва;

2) изјаву заступника тог субјекта, сачињену у форми јавнобележничке исправе, да је преосталу имовину и добит коју је стекао за време трајања тог статуса и по основу тог статуса тај субјект пренео на други субјект солидарног предузетништва у складу са чл. 10. и 11. овог закона.

Одлука из става 2. тачка 1) овог члана не може се донети без претходне већинске сагласности представника запослених, односно корисника производа и услуга у колективном органу управе из члана 12. став 1. овог закона, која се прибавља у форми јавнобележничке исправе.

Уз захтев из става 1. овог члана предузетник, доставља изјаву сачињену у форми јавнобележничке исправе да је преосталу добит коју је стекао за време трајања тог статуса и по основу тог статуса пренео на други субјект солидарног предузетништва у складу са чланом 11. овог закона.

Изјава из става 2. тачка 2) и става 4. овог члана се објављује на интернет страници органа који региструје статус солидарног предузетништва.

**Последице злоупотребе статуса**

**Члан 15.**

Злоупотребом статуса солидарног предузетништва сматра се:

1) располагање имовином супротно члану 10. овог закона;

2) располагање добити супротно члану 11. овог закона;

2) ускраћивање права на управљање супротно члану 12. овог закона;

3) неблаговремено подношење извештаја из члана 13. овог закона;

4) неистинито приказивање стања у извештају из члана 13. овог закона;

5) ненаменско трошење средстава активне подршке из члана 18. овог закона.

Постојање злоупотребе статуса утврђује тело из члана 20. овог закона.

Министарство надлежно за послове запошљавања води листу субјеката солидарног предузетништва код којих је утврђена злоупотреба статуса из става 2. овог члана.

Субјект солидарног предузетништва коме је утврђена злоупотреба статуса солидарног предузетништва из става 1. овог члана, може се брисати са листе из става 3. овог члана протеком рока од две године од дана увођења у листу.

Одговорно лице у субјекту солидарног предузетништва које је брисано са листе из става 3. овог члана не може, у року од две године од дана брисања, бити оснивач, законски заступник, члан органа управљања или надзора у другом субјекту солидарног предузетништва, нити стећи статус члана или бити именован као законски заступник, члан органа управљања или надзора у другом субјекту солидарног предузетништва које је већ уписано у Регистар.

Листа из става 3. овог члана јавно је доступна на интерент страници министарства надлежног за запошљавање.

**Однос са другим законима**

**Члан 16.**

На оснивање, управљање, статусне промене, промене правне форме, престанак и друга питања од значаја за правни положај субјекта солидарног предузетништва сходно се примењује закон којим се уређује правни положај тих лица, ако овим законом није другачије прописано.

Статусна промена у којој учествује субјект солидарног предузетништва спроводи се у складу са законом ако правни следбеник, односно сви правни следбеници те статусне промене настављају са пословањем у статусу солидарног предузетништва уз обавезу испуњавања услова за стицање статуса прописаних овим законом.

На питања која се односе на поступак регистрације статуса солидарног предузетништва у надлежном регистру, а која овим законом нису посебно уређена, сходно се примењује закон којим се уређује поступак пред надлежним регистром и објављивање података и докумената у том регистру.

Министар надлежан за спровођење закона којим је прописано вођење регистра надлежан је за одлучивање о жалби на решење донето у поступку регистрације и престанка статуса солидарног предузетништва.

**Посебне олакшице и ослобађања**

**Члан 17.**

Пословање субјекта солидарног предузетништва субвенционише се умањењима и ослобађањима од обавеза, у складу са прописима који уређују порезе, доприносе, накнаде за коришћење јавних добара и друге врсте новчаних обавеза.

**Активна подршка субјектима солидарног предузетништва**

**Члан 18.**

Република Србија, аутономна покрајина и јединице локалне самоуправе подржавају оснивање и пословање субјеката солидарног предузетништва, кроз спровођење мера јавних политика, које се планирају у складу са законом који уређује плански систем.

Активна подршка из става 1. овог члана се обезбеђује спровођењем мера и активности усмерених на подршку запошљавању и унапређењу пословања субјеката солидарног предузетништва, дефинисаних документима јавних политика и акционих планова запошљавања донетих на републиком нивоу и нивоу локалних власти, финансирањем пројеката у области солидарног предузетништва, едукацијом о солидарном предузетништву, промоцијом солидарног предузетништва, развојем финансијских инструмената за субјекте солидарног предузетништва и другим мерама и активностима.

Средства за подстицање развоја солидарног предузетништва и за подршку радној интеграцији припадника друштвено осетљивих група, обезбеђују се из:

1) средстава буџета Републике Србије, намењених за финансирање солидарног предузетништва, укључујући и средства за спровођење мера активне политике запошљавања, професионалне рехабилитације и запошљавања особа са инвалидитетом и социјалне заштите;

2) средстава утврђених буџетом аутономне покрајине и јединица локалне власти;

3) поклона, донација и кредита;

4) других извора, у складу са законом.

Средства из става 3. тачка 1) овог члана могу бити додељена субјекту солидарног предузетништва под условом да субјект послује, односно да је активан најмање годину дана.

**Програм развоја солидарног предузетништва**

**Члан 19.**

Програмом развоја солидарног предузетништва (у даљем тексту: Програм) се планирају мере активне подршке субјектима солидарног предузетништва.

Програм из става 1. овог члана доноси Влада на предлог тела из члана 20. овог закона за период од пет година.

Програм из става 1. овог члана својом садржином испуњава услове у погледу родне перспективе, родне анализе и уродњавања у складу са одредбама закона који уређује родну равноправност.

Изузетно од става 1. овог члана, посебним документом јавних политика могу се планирати мере јавних политика у односу на одређене друштвено осетљиве групе из члана 6. овог закона, односно у одређеним областима деловања из члана 7. овог закона, ако из разлога хитности тих мера и/или специфичности области планирања, те мере нису или неће бити обухваћене Програмом.

У преосталом делу се на поступак усвајања Програма, његову садржину и форму, као и начин извештавања о спровођењу примењује закон који уређује плански систем.

**Савет за солидарно предузетништво**

**Члан 20.**

Влада на предлог министарства надлежног за послове запошљавања одлуком оснива Савет за солидарно предузетништво (у даљем тексту: Савет), у року од 60 дана од дана ступања на снагу овог закона.

Одлуком из става 1. овог члана Влада одређује састав Савета, висину накнаде за председника, чланове и секретара, као и друга питања од значаја за његов рад.

Савет чине председник, секретар и чланови, који се именују на период од четири године.

Савет у року од 30 дана од дана именовања председника, чланова и секретара доноси пословник о раду којим ближе уређује питања од значаја за његов рад.

Савет обавља следеће послове:

1) разматра и покреће иницијативе за развој солидарног предузетништва и иницијативе за измену прописа у области солидарног предузетништва;

2) припрема предлог Програма из члана 19. овог закона;

3) припрема предлог извештаја о спровођењу Програма из члана 19. овог закона;

4) предлаже мере за подршку и промоцију солидарног предузетништва;

5) пружа стручну подршку Влади у доношењу одлука у вези са реализацијом конкретних пројеката солидарног предузетништва који се финансирају из средстава буџета Републике Србије;

6) прима и обрађује пријаве о злоупотреби статуса солидарног предузетништва и у случају утврђене злоупотребе подноси предлог министарству надлежном за послове запошљавања за упис субјекта солидарног предузетништва у листу из члана 15. став 3. овог закона;

7) обавља друге саветодавне послове на захтев Владе из домена солидарног предузетништва;

8) обавља друге послове од интереса за област солидарног предузетништва.

Председник Савета председава његовим радом, а послове за потребе Савета врши секретар Савета.

Савет чини једнак број представника јавног и приватног сектора. Председник и секретар Савета су из јавног сектора.

За председника, секретара и члана Савета може бити изабран држављанин Републике Србије који има најмање пет година радног искуства и познаје прописе у области солидарног предузетништва.

Средства за рад Савета обезбеђују се из буџета Републике Србије, поклона, донација и легата.

У функцији унапређења појединих питања из области развоја солидарног предузетништва, седницама Савета из става 1. овог члана могу да присуствују представници других органа власти, привреде и цивилног сектора, као и стручњаци из области солидарног предузетништва, без права одлучивања и без права на накнаду за свој рад.

**Надзор**

**Члан 21.**

Инспекцијски надзор у погледу остваривања права, положаја и заштите лица која су у радном односу у субјекту солидарног предузетништва врши Инспекторат за рад, у складу са прописима из области рада и безбедности и здравља на раду.

**Казнене одредбе**

**Члан 22.**

Новчаном казном од 200.000,00 до 2.000.000,00 динара казниће се за прекршај правно лице у статусу солидарног предузетништва ако:

1) обавља послове у статусу солидарног предузетништва супротно одредбама овог закона;

2) не користи финансијске мере за активну подршку субјекту солидарног предузетништва на начин утврђен законом.

Новчаном казном од 20.000,00 до 150.000,00 динара казниће се за прекршај из става 1. овог члана и одговорно лице у правном лицу.

**Члан 23.**

Новчаном казном од 10.000,00 до 500.000,00 динара казниће се за прекршај предузетник са статусом солидарног предузетништва ако:

1) обавља послове као предузетник са статусом солидарног предузетништва супротно одредбама овог закона;

2) не користи финансијске мере за активну подршку субјекту солидарног предузетништва на начин утврђен законом.

**Престанак важења других прописа**

**Члан 24.**

Даном ступања на снагу овог закона престају да важе одредбе.

Даном ступања на снагу овог закона престају да важе одредбе:

1) чл. 28. и 34. Закона о професионалној рехабилитацији и запошљавању особа са инвалидитетом (,,Службени гласник РС”, бр. 36/09 и 32/13) у делу који се односи на социјалнo предузећe и организацију и члан 45. истог закона;

2) тачке 2. Одлуке о отварању буџетског фонда за професионалну рехабилитацију и запошљавања особа са инвалидитетом („Службени гласник РСˮ, бр. 36/10, 83/12 и 46/13) у делу који се односи на социјалнo предузећe и организацију.

**Ступање на снагу и почетак примене**

**Члан 25.**

Програм из члана 19. став 2. овог закона доноси се у року од девет месеци од дана ступања на снагу овог закона.

Овај закон ступа на снагу осмог дана од дана објављивања у „Службеном гласнику Републике Србије”, а почиње са применом девет месеци од дана ступања на снагу овог закона.